Onderwyser se moordenaar sit 40 jaar | Netwerk24
Total se boortoring terug in SA vir nog eksplorasie
Die Franse oliereus Total en sy vennote gaan sowat R1,5 miljard in Suid-Afrika bestee as deel van sy volgende boorprogram om vir olie en gas aan die Suid-Kaapse kus te soek.
Deur Susan Cilliers 10 Julie 2020 11:44
Geregtigheid het uiteindelik geseëvier vir 'n laerskoolonderwyser van Wolmaransstad in Noordwes, wie se goeie daad tot sy dood gelei het.
Isaac Tlhapi (44) is in April 2019 tot van die klere aan sy lyf beroof en sy naakte lyk is met talle steekwonde langs die pad tussen Makwassie en Leeudoringstad naby Wolmaransstad gevind.
Mans vir wie hy 'n saamrygeleentheid in sy silwer Nissan Qashqai gegee het, het hom vermoor, sy klere én sy voertuig gesteel. Die voertuig is enkele dae ná die moord in Soweto gevind.
Een van sy moordenaars, Nkululeko Kraai (40), is vandeesweek in die rondgaande hof in Klerksdorp tot 40 jaar tronkstraf gevonnis, sê lt.kol. Amanda Funani, polisiewoordvoerder in Noordwes, in 'n mediaverklaring.
Volgens haar gaan hy effektief 40 jaar sit omdat geen van die vonnisse vir onderskeidelik moord, roof en menseroof samelopend uitgedien sal word nie.
Tlhapi is op 25 April 2019 laas gesien toe hy 'n kuierplek in die Wolmaransstad-omgewing saam met drie ander mans verlaat het. Kraai en Joseph Leteane (23) is drie dae ná Tlhapi se verdwyning, nog voordat die lyk gevind is, in hegtenis geneem.
Volgens Funani het Leteane die polisie na Kraai in Delareyville gelei en ook vir hulle gaan wys waar Tlhapi se lyk langs die pad lê. Leteane het eindelik vir die staat getuig.
Tlhapi was 'n wiskunde-onderwyser aan die Gontse Primary School in die Tswelelang-township digby Wolmaransstad.
L.S. Seetane, die skoolhoof, het ná die moord gesê sy dood is 'n groot verlies vir die skool. "Hy was 'n dierbare, lojale mens en 'n harde werker," het Seetane destyds gesê. "Die hele gemeenskap in Tswelelang is in rou. Ons leerlinge en onderwysers is almal verskriklik geskok."
Tlhapi het ook in die skool se bestuur gedien. Hy was getroud en het twee kinders gehad.
Lt.genl. Sello Kwena, polisiekommissaris in Noordwes, het die speurders in Wolmaransstad wat die saak ondersoek het, geloof vir hul harde werk om genoeg bewyse te bekom om 'n skuldigbevinding en vonnis te verseker.